  Виталий Пронин Россиысь Судъя приставъёслэн управленизылэн Удмурт ёзэзлэн пресс-службаез ивортэмъя, коммунальной юрттэтлы пунэм тыронъёс ноябрьлэн кутсконаз шаерамы 234 миллион манет тыр люкаськемын вал. Соя 13 сюрс 480 пала уж ӝутэмын. - Тыл езме вандӥзы, газэз ворсазы - корт гурен шунтӥськиськом.- Тазьы эстӥськемды понна но штраф тыроно луоды.Пунэмез берыктон понна ноябрь толэзе судъя приставъёс коммунальной юрттэт сётон удысын ужасьёсын ӵош ортчизы коньдон тыронзэс толэзьёсын ӝегатӥсьёс дортӥ. Нош тыриськонлэсь пегасьёс вань гинэ. Мар кыдёке ветлонэз. Юртысьтымы бускель квартираын невидимка улэ, лэся. Пырась-потасез ӧвӧл, нош тыронъёсыз уно сюрсъёсын люкаськемын. Мукетыз бускельмы 3 комнатаен квартиразэ общежитилы пӧрмытэм, кык-куинь толэзь ортчыса, улӥсьёсыз вошъяськылӥзы. Валамон, татын но ЖКХ понна тыронъёс маял вылын сямен будӥзы. Ярам, патер кузёез шымыртӥзы, тыронъёсыз люкаськемен, квартиразэ вузано луиз. Табере, бускельёсме утчаса, погонэн адямиос ӧсэ уггес йыгасько ни.Тыронъёслэсь пегасьёсты шымыртыны пӧртэм амалъёс вань. Шуом, кинлэн ке кунгож сьӧры потон сюресэз ворсаське, кинлэсь ке квартира котырзэ, машиназэ талало. Нялтас вераса, пунэме кылемъёс пӧлын корт вал возисьёс 600 мурт пала люкаськемын.Россиысь Кун Думаен кутэм выль законъя 2016-тӥ арын 1-тӥ январьысен ЖКХ понна штрафъёс 2 поллы йылозы - трослы тэтчоз пенилэн дуныз. Выль арысен кылзэс лэчытгес юалозы шунытэз но электричествоез лушкемен ужатӥсьёслэсь но. Огья вераса, штрафъёс будозы 6 сюрсысен 80 сюрс манетозь. Таӵе иворез кылыса, берло дыре кыл йылын берга: «Мар карид тон, пени, табере коть пень си». Матэктэ вылез ар, учко ай, тыронъёсы люкаськиллямтэ меда.Шӧкыч уром  